
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 10Pc/10/2025 3825201190 24. 04. 2025 JUDr. Katarína Zajacová ECLI:SK:OSPD:2025:3825201190.1
ROZSUDOK V MENE SLOVENSKEJ REPUBLIKY Okresný súd v Prievidzi sudkyňou JUDr. Katarínou Zajacovou v právnej veci manžela A. B., nar. X.X.XXXX, bytom C., A. XX/X proti manželke C. B., D. E., nar. XX.X.XXXX, bytom C., B. X/XX, o rozvod manželstva, takto rozhodol: I. Manželstvo účastníkov, A. B., nar. X.X.XXXX a C. B., D. E., nar. XX.X.XXXX uzavreté dňa 13.5.2023 v Banskej Štiavnici a zapísané v Knihe manželstiev F. G. H. I. vo zväzku 13, ročník 2023, na strane 104, pod poradovým číslom 18 r o z v á d z a . odôvodnenie: 1. Manžel sa podaným návrhom domáhal rozvodu manželstva s manželkou z dôvodu neusporiadaných vzájomných vzťahov. Trovy konania neuplatnil. 2. Manželka sa k rozvodu manželstva pripojila a s rozvodom manželstva súhlasila. Trovy konania neuplatnila. 3. Manželka sa na pojednávanie neustanovila. Doručenie predvolania mala riadne vykázané dňa 21.3.2025. Neprítomnosť na pojednávaní ospravedlnila e-mailom zo dňa 22.4.2025 a 23.4.2025 z dôvodu starostlivosti o postihnutého syna a z dôvodu, že žije v Bratislave. Pojednávanie z dôležitého dôvodu odročiť nežiadala. Súd v súlade s ust. § 180 CSP vo veci konal a rozhodol v jej neprítomnosti. 4. Súd vykonal dokazovanie výsluchom manžela, oboznámením obsahu sobášneho listu účastníkov, emailových správ manželky zo dňa 4.4.2025, 22.4.2025, 23.4.2025, písomného vyjadrenia manželky vo veci zo dňa 25.3.2025, ostatných listinných dôkazov v spise založených a zistil nasledovný skutkový stav: 5. Účastníci uzavreli manželstvo dňa 13.5.2023 v Banskej Štiavnici. U manžela ide o prvé manželstvo a u manželky o druhé manželstvo. Sú slovenskej národnosti a slovenskí štátni príslušníci. Ich posledným spoločným bydliskom bola Prievidza, Falešníka 14/14. Z manželstva účastníkov nepochádzajú žiadne deti. 6. Manžel vo svojej výpovedi za príčinu rozvratu vzájomných vzťahov označil povahové a názorové rozdiely medzi ním a manželkou na manželský a rodinný život, ktoré spôsobovali medzi nimi nedorozumenia a hádky. Z prvého manželstva manželky pochádza maloletý Max, ktorý trpí Downovým syndrómom. Je vo veku asi 10 rokov. Účastníci v spoločnej domácnosti nežijú od 12.5.2024 doposiaľ. Vzájomne nekomunikujú žiadnou formou. Manželka sa zo spoločnej domácnosti odsťahovala k svojej matke žijúcej v Prievidzi. Manžel sa nevedel vyjadriť, kedy sa presťahovala do Bratislavy. Intímne sa nestýkajú od odchodu manželky zo spoločnej domácnosti, odkedy spoločne nehospodária. Manžel
po dobu 10 mesiacov udržiava známosť s inou ženou, ktorá je slobodná a bezdetná. Ich známosť má intímny charakter. Vedel o tom, že aj manželka si našla nového partnera. 7. Manželka s rozvodom manželstva súhlasila a obsah návrhu manžela nenamietala. Stotožnila sa s príčinami rozvratu ich manželstva, ktoré označil manžel v obsahu návrhu. 8. Podľa § 22 Zákona o rodine, k zrušeniu manželstva rozvodom možno pristúpiť len v odôvodnených prípadoch. 9. Podľa § 23 ods. 1, 2 Zákona o rodine, súd môže manželstvo na návrh niektorého z manželov rozviesť, ak sú vzťahy medzi manželmi tak vážne narušené a trvalo rozvrátené, že manželstvo nemôže plniť svoj účel a od manželov nemožno očakávať obnovenie manželského spolužitia. Súd zisťuje príčiny, ktoré viedli k vážnemu rozvratu vzťahov medzi manželmi a pri rozhodovaní o rozvode na ne prihliada. Súd pri rozhodovaní o rozvode vždy prihliadne na záujem maloletých detí. 10. Zo znenia citovaných ustanovení Zákona o rodine vyplýva, že základným predpokladom pre zrušenie manželstva rozvodom je vážny rozvrat medzi manželmi, ktorý neodčiniteľne bráni ďalšiemu plneniu spoločenského účelu manželstva. Rozvrat vo vzťahoch medzi manželmi podľa § 23 Zákona o rodine nastáva vtedy, ak sa manželia neriadia vo vzájomnom správaní pravidlami, ktoré vyplývajú z jednotlivých ustanovení citovaného zákona. Z formulácie o vážnosti rozvratu vyplýva, že musí ísť o stav rozvratu medzi manželmi, ktorý vážne narušuje ich spolužitie a z tohto hľadiska musí mať tento rozvrat tiež určitú intenzitu a určité časové trvanie. Hĺbka rozvratu vzťahov medzi manželmi závisí na tom, do akej miery sa nezhody manželov týkajú podstatných stránok manželského spolužitia, t.j. v akom rozsahu manželia porušujú základné pravidlá vzájomného chovania, ktoré vyplývajú z ustanovení § 18 až 20 Zákona o rodine. 11. Zhodnotením skutkového stavu dospel súd k právnemu záveru, že návrh na rozvod manželstva účastníkov je dôvodný. 12. Vykonaným dokazovania bolo preukázané, že manželstvo účastníkov je formálne a neplní si žiadne funkcie, pre ktoré bolo vytvorené. Účastníci od 12.5.2024 doposiaľ nežijú v spoločnej domácnosti, intímne sa nestýkajú a spoločne nehospodária. V priebehu súdneho konania manželka vyjadrila súhlas s rozvodom manželstva. Podľa názoru súdu ďalšia existencia manželstva účastníkov nemá pre nich význam, pretože nevytvárajú prostredie, v ktorom by si poskytovali vzájomnú pomoc a podporu a žili vo vzájomnej úcte a citovom zblížení. Obaja udržiavajú známosť s inými partnermi. Za danej situácie súd považoval vzťahy medzi manželmi za vážne narušené a trvalo rozvrátené, odôvodňujúce zrušenie manželstva rozvodom podľa cit. ust. § 23 ods. 1 Zákona o rodine. Príčinu rozvratu vzťahov medzi manželmi súd videl v povahových a názorových rozdieloch medzi manželmi na manželský a rodinný život, ktoré spôsobovali medzi nimi nedorozumenia a hádky. Poučenie: Proti tomuto rozsudku je prípustné odvolanie. Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje, písomne v dvoch vyhotoveniach. Podľa § 363 CSP v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 62 ods. 1, 2 CMP, odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní.
Manžel, ktorý pri uzavretí manželstva prijal priezvisko druhého manžela ako spoločné priezvisko, môže do troch mesiacov po právoplatnosti rozhodnutia o rozvode manželstva matričnému úradu oznámiť, že prijíma opäť svoje predošlé priezvisko (§ 27 ods. 1 Zákona o rodine).

